钦定古今图书集成/明伦汇编/闺媛典/第352卷 > 《采莲赋》梁·简文帝
## 钦定古今图书集成/明伦汇编/闺媛典/第352卷 > 《采莲赋》梁·简文帝

“望江南兮清且空，对荷花兮丹复红。”卧莲叶而覆水，
乱高房而出丛。楚王暇日之欢，丽人妖艳之质，且弃
垂钓之鱼，未论芳蓱之实。唯欲回渡轻船，共采新莲，
傍斜山而屡转，乘横流而不前。于是素腕举，红袖长，
回巧笑，堕明珰。荷稠刺密，亟牵衣而绾裳；人喧水溅，
惜亏朱而坏妆。物色虽晚，徘徊未返。畏风多而榜危，
惊舟移而花远。歌曰：“尝闻蕖可爱，采撷欲为裙。叶滑
不留𫄧，心忙无假薰。千春谁与乐，唯有妾随君。”